Uile word gebruik vir rotplaag in JHBDie stad Johannesburg het uile gekies om ŉ rotplaag in Alexandra te beveg, het woordvoerder Nkosinathi Nkabinde Woensdag gesê. Metodes om rotte uit te roei sluit uile, rotvalletjies en beroking in. “Die stad het besluit om van uile gebruik te maak,” het hy gesê. “Uilneste en vrylatingsbokse is in drie skole in Alexandra installeer, aangesien hierdie driejaar-projek skole sal opvoed hoe uile gebruik kan word om rotte uit te roei.” Nkabinde sê voorkoming bly steeds die beste oplossing vir rotplaagbeheer. “Ons moet die toestande waarin rotte floreer beperk en ons benodig die aktiewe ondersteuning van alle inwoners in Johannesburg.” Nkabinde sê die onwettige en roekelose storting van kos en afval is steeds die primêre oorsake van die rotplaag. Die veldtog om rotte en “ander peste” in Alexandra, Orange Farm, Ivory Park en Orlando-Oos uit te roei, het in Augustus begin.